રવિવારે સુનંદાબેન મૃણાલને લઈને અશ્વિનભાઈના ઘરે ગયાં. અશ્વિનભાઈએ બધાંની સાથે વાતો કરી, મૃણાલ સાથે પણ હસીને વાત કરી. પંકજ મૃણાલને ઘર બતાવવા લઈ ગયો ત્યારે અશ્વિનભાઈએ વાત કરતાં સુનંદાબેનને કહ્યું : ‘પંકજની મમ્મીને ગયે હવે દસ વરસ થશે. આ એકનો એક દીકરો છે, તે પણ હવે અમેરિકા જવાની વાત કરે છે એટલે અહીં તો હું એકલો જ રહેવાનો ! પણ શું થાય ? દીકરાના ભવિષ્યને પહેલાં ધ્યાનમાં લેવાનુંને ? વળી આ અધવચ્ચેની ઉંમરે આપણે ત્યાં જઈને શું કરીશું ? એના કરતાં અહીં જ સારા કામધંધામાં લાગી જવાનો મેં વિચાર કર્યો છે. જોઈએ હવે આગળનું એકલવાયું જીવન કેવી રીતે પસાર થાય છે ?’